લગભગ ચાળીસ વર્ષોથી નાટક, ફિલ્મ અને ધારાવાહિકમાં અભિનય કરતા કલાકાર પ્રતિમા કનન ઉર્ફે પ્રતિમા કાઝમી હાલમાં શ્રેણી ‘સિયા કે રામ‘માં રાવણના માતા કૈકસીની ભૂમિકા ભજવી રહ્યા છે. પ્રતિમાની ત્વચાનો રંગ શ્યામ છે. ગ્લેમર વર્લ્ડમાં શ્યામ રંગને આજે પણ ભેદભાવની નજરે જોવામાં આવે છે. જેનો સામનો સ્મિતા પાટીલથી લઈને નવાઝુદ્દીન સિદ્દીકીએ કર્યો છે. પ્રતિમા આ મુદ્દે વાત કરતાં કહે છે કે, ફિલ્મ હોય કે ટીવી દરેક ક્ષેત્રે લોકોને મમ્મીની ભૂમિકા માટે પણ શ્વેત રંગ ધરાવતા કલાકારનો આગ્રહ હોય છે. શ્યામ રંગ આજે પણ ઈન્ડસ્ટ્રીના કેટલાય લોકોની આંખોને નથી ગમતો. આ પ્રકારના ભેદભાવનો સામનો મેં પણ કર્યો છે. આજે પણ ક્યારેક તેનો સામનો કરવાનું બને છે પરંતુ હકીકત એ પણ છે કે પર્ફોર્મન્સ હવે ત્વચાના રંગ પર ભારે પડી જાય છે. બહુ સુંદર ગોરો ચહેરો હોય પણ અભિનય પ્રભાવશાળી ન હોય તો શું કામનું?!